ตลาดขน4บจ.บุก‘โรดโชว์’เมืองจีน
จับเข่าคุย40สถาบันดูดเงินทุนจังหวะเหมาะหุ้นไทยเนื้อหอม
19 ก.ย. 2555

จับเข่าคุย40สถาบันดูดเงินทุนจังหวะเหมาะหุ้นไทยเนื้อหอม
ตลาดหลักทรัพย์บุกตลาดจีน โชว์ศักยภาพบริษัทจดทะเบียน ขน 4 บจ.ไปพบ 40 สถาบันใหญ่
นายวิรไท สันติประภพ รองผู้จัดการ สายงานวางแผนกลยุทธ์องค์กร ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ร่วมกับบริษัทหลักทรัพย์ เมย์แบงก์ กิมเอ็ง (ประเทศไทย) จัดงาน “Thailand Corporate Day” เป็นครั้งแรกในประเทศจีน ในวันที่ 18 ก.ย. 2555 ณ เมืองเซี่ยงไฮ้ นำ 4 บริษัทจดทะเบียนขนาดใหญ่ ร่วมเดินทางไปนำเสนอข้อมูล (โรดโชว์) ตอกย้ำศักยภาพตลาดทุนไทยและความแข็งแกร่งของบริษัทจดทะเบียนไทย (บจ.)
รองผู้จัดการ กล่าวว่า การเดินทางไปครั้งนี้มีเป้าหมายดึงความสนใจจากบริษัทหลักทรัพย์และบริษัทจัดการลงทุนจีนเข้าร่วมงานกว่า 40 สถาบัน ซึ่งบริษัทจัดการลงทุนเหล่านี้มีสินทรัพย์ภายใต้การบริหารรวมกันมากกว่า 1.5 แสนล้านเหรียญสหรัฐ หรือประมาณ 4.6 ล้านล้านบาท
สำหรับบริษัท 4 แห่งที่ร่วมไปนำเสนอข้อมูลครั้งนี้ เป็นผู้นำในแต่ละกลุ่มอุตสาหกรรมที่จะได้รับประโยชน์โดยตรงจากมาตรการกระตุ้นเศรษฐกิจภายในประเทศของรัฐบาล ประกอบด้วย หมวดธุรกิจเกษตรและอุตสาหกรรมอาหาร คือ เจริญโภคภัณฑ์อาหาร (CPF) หมวดพัฒนาอสังหาริมทรัพย์ คือ เซ็นทรัลพัฒนา (CPN) หมวดธนาคาร ได้แก่ ธนาคารกสิกรไทย (KBANK) และหมวดพลังงาน คือ ปตท. (PTT) โดยมีมูลค่าหลักทรัพย์ตามราคาตลาดรวมกันกว่า 1.79 ล้านล้านบาท หรือคิดเป็น 16.90% ของมูลค่าหลักทรัพย์ตามราคาตลาดรวม ณ วันที่ 17 ก.ย. 2555
นายวิรไท กล่าวว่า ในช่วงระยะเวลา 2 ปีที่ผ่านมา ตลาดหลักทรัพย์ได้สร้างความสัมพันธ์กับผู้ลงทุนสถาบันจีนและหน่วยงานที่เกี่ยวข้องกับตลาดทุนจีนอย่างต่อเนื่อง และพบว่าผู้ลงทุนสถาบันจีนที่ได้รับอนุมัติให้ลงทุนในต่างประเทศ มีความสนใจลงทุนในตลาดทุนไทยเพิ่มขึ้น หลังเห็นโอกาสสร้างผลตอบแทนเพิ่มจากการลงทุน เนื่องจากตั้งแต่ต้นปีนี้ถึงวันที่ 17 ก.ย. ดัชนีตลาดหุ้นเซี่ยงไฮ้ลดลงกว่า 5.5% 
ขณะที่ดัชนีตลาดหุ้นไทยปรับขึ้นสูงสุดเป็นอันดับ 1 เมื่อเทียบกับตลาดหลักทรัพย์หลักในภูมิภาคเอเชีย โดยเพิ่มขึ้น 24.70% และการไปครั้งนี้จึงเป็นโอกาสอันดีที่ตลาดหลักทรัพย์และ บจ.จะได้นำเสนอข้อมูลโดยตรงแก่ผู้ลงทุนจีน ให้เห็นถึงศักยภาพของตลาดทุนไทย และความแข็งแกร่งของบจ.ที่สามารถฟื้นตัวอย่างรวดเร็วแม้จะประสบกับภาวะวิกฤตทางการเงินโลกและมหาอุทกภัยในปีที่ผ่านมา
ปัจจุบันตลาดหลักทรัพย์มีนโยบายชัดเจนในการขยายประเทศที่ออกไปโรดโชว์ เพื่อต้องการดึงนักลงทุนใหม่เข้ามาลงทุนในตลาดหุ้นไทยมากขึ้น ขณะเดียวกันได้เปิดโอกาสให้นักลงทุนไทยไปลงทุนในต่างประเทศมากยิ่งขึ้น 
อย่างไรก็ตาม คาดว่าจะเริ่มธุรกรรมซื้อขายหลักทรัพย์อาเซียนผ่านโครงการ ASEAN Link ได้ในช่วงกลางเดือน ต.ค.นี้เป็นตลาดที่ 3 ต่อจากตลาดหลักทรัพย์สิงคโปร์และมาเลเซีย ที่จะเริ่มซื้อขายเป็นคู่แรกในวันที่ 18 ก.ย.นี้